ঢাকঢাক-গুড়গুড় হয়তো তাঁর পছন্দ নয়! রাজ্য সরকার ডেঙ্গি নিয়ে যে দাবিই করুক, মৃত্যুর যে পরিসংখ্যানই দিক, তৃণমূলের চিকিত্সক নেতা তথা রাজ্যের মেডিক্যাল কাউন্সিলের সভাপতি এবং বিধায়ক নির্মল মাজির স্পষ্ট স্বীকারোক্তি, এবছর ডেঙ্গির প্রকোপ বেড়েছে!
শনিবার কলকাতা মেডিক্যাল কলেজের অ্যাকাডেমিক বিল্ডিংয়ে শাসকদল সমর্থিত চিকিত্সকদের সংগঠন ‘প্রোগ্রেসিভ ডক্টরস অ্যাসোসিয়েশনে’র (পিডিএ) বিজয়া সম্মিলন এবং মিলন উত্সব অনুষ্ঠান ছিল। কিন্তু তা যেন এদিন হয়ে ওঠে ডেঙ্গি নিয়ে আলোচনা সভা। আর সেখানেই রাজ্য সরকার এবং দলীয় অবস্থানের বাইরে গিয়ে রাজ্যে মশাবাহিত রোগের প্রকোপ বেড়েছে বলে মন্তব্য করে বসেন নির্মল। অনুষ্ঠানে হাজির ছিলেন বিদ্যুৎমন্ত্রী শোভনদেব চট্টোপাধ্যায়ও।
ডেঙ্গি, মশাবাহিত রোগ নিয়ে আলোচনা করেন একাধিক চিকিত্সক। অন্য বছরের তুলনায় মশা বাহিত রোগের আক্রমণ যে বেড়েছে, তা এদিন মঞ্চে দাঁড়িয়ে স্বীকার করে নেন নির্মল। তিনি বলেন, ‘‘গত ৫০ বছরের ইতিহাস পর্যালোচনা করলে দেখতে পাবেন, প্রতিবছরই বিশেষ মরসুমে ডেঙ্গি, চিকুনগুনিয়া, ম্যালেরিয়ার প্রাদুর্ভাব হয়। এবছর অবশ্যই একটু বাড়াবাড়ি হয়েছে।’’ তাঁর অভিযোগ, ‘‘কোথাও কোথাও অজানা জ্বর বা ডেঙ্গি বলে গেল-গেল রব তোলা হয়েছে। কিছু কর্পোরেট নার্সিংহোম, কিছু ব্যবসায়ী, কিছু বাণিজ্যিক সংস্থা যারা নিজেদের মুনাফা লোটার জন্য ডেঙ্গি ডেঙ্গি এবং গেল গেল রব তুলেছেন। একটা বিভ্রান্তি সৃষ্টি করেছেন। শুধু চিকিত্সক মহলে নয়, চিকিৎসা জগতে এবং সাধারণ রোগীদের মধ্যে একটা আতঙ্কের সৃষ্টি করেছেন।’’
এদিনের অনুষ্ঠানে ডেঙ্গি এবং চিকুনগুনিয়ার মধ্যে লক্ষণগত ফারাক বোঝাতে কয়েকজন রোগীর ছবি দেখানো হয়। গবেষক-চিকিত্সক বিভূতি সাহা বলেন, ‘‘চিকুনগুনিয়া, ম্যালেরিয়া, ডেঙ্গির চরিত্র এক নয়। সেটা চিকিত্সকদের ভাল করে বুঝতে হবে।’’ চিকিৎসক-প্রশাসক তমালকান্তি ঘোষ বলেন, ‘‘ডেঙ্গি নিয়ে ভুলভ্রান্তি আছে। আমাদের ডাক্তারদেরও সচেতন হওয়া প্রয়োজন।’’